Delhi Election Results 2020: दिल्ली विधानसभा चुनाव के लिए मतगणना जारी है. रुझानों में आम आदमी पार्टी को बहुमत मिल गया है. आम आदमी पार्टी (AAP) 62 से ज्यादा सीटों पर आगे बनी हुई है. वहीं, भारतीय जनता पार्टी 8 से ज्यादा सीटों पर आगे है. कांग्रेस की बात करें तो वह एक सीट पर आगे बनी हुई है. दिल्ली के मुख्यमंत्री अरविंद केजरीवाल नई दिल्ली और डिप्टी सीएम मनीष सिसोदिया पटपड़गंज सीट से आगे बने हुए हैं. चुनाव परिणाम दोपहर तक आने की संभावना है. दिल्ली में कुल 70 विधानसभा सीटें हैं. इस चुनाव में कुल 672 उम्मीदवार मैदान में हैं जिनके भाग्य का फैसला आज सामने आ जाएगा. चुनाव में मुख्य मुकाबला आम आदमी पार्टी (AAP), भारतीय जनता पार्टी (BJP) और कांग्रेस (Congress) के बीच हुआ है. मतदान पश्चात आए सभी एक्जिट पोल में आम आदमी पार्टी (आप) को दोबारा दिल्ली की सत्ता मिलने की संभावना जताई गई है.
- दिल्ली विधानसभा चुनाव में कांग्रेस ने अब तक का सबसे खराब प्रदर्शन किया है और कुल हुए मतदान में से पार्टी को पांच फीसदी से भी कम वोट मिले हैं. कांग्रेस के 63 उम्मीदवारों की जमानत जब्त हो गई है.
- प्रधानमंत्री नरेंद्र मोदी ने ट्वीट कर आम आदमी पार्टी और अरविंद केजरीवाल को जीत की बधाई दी. पीएम मोदी ने ट्वीट किया, 'दिल्ली विधानसभा चुनाव में जीत के लिए आम आदमी पार्टी और अरविंद केजरीवाल को बधाई. मैं दिल्ली के लोगों की आकांक्षाओं को पूरा करने के लिए उन्हें शुभकामनाएं देता हूं.
- आम आदमी पार्टी के इमरान हुसैन बल्लीमारान सीट से 36,172 वोटों से जीते. AAP उम्मीदवार सौरभ भारद्वाज ग्रेटर कैलाश सीट से 16,809 वोटों से जीते. वहीं हरि नगर सीट से राज कुमारी ढिल्लों 20,131 वोटों जीतीं.
- मॉडल टाउन विधानसभा सीट से आम आदमी पार्टी (AAP) के उम्मीदवार अखिलेश पति त्रिपाठी 11133 वोटों से जीते.
- ओखला विधान सभा : 71,807 वोटों से जीते अमानतुल्लाह खान, दिल्ली में सबसे बड़े मार्जिन से जीत. 130347 वोट मिले आप को. 58540 वोट मिले भाजपा को, 5103 कांग्रेस को.
- बीजेपी अध्यक्ष जेपी नड्डा ने कहा, 'बीजेपी लोगों का जनादेश स्वीकार करती है. हम एक रचनात्मक विपक्ष की भूमिका निभाएंगे और जनता के मुद्दे विधानसभा में उठाएंगे. मैं अरविंद केजरीवाल को बधाई देता हूं.'
- तेजस्वी यादव ने अरविंद केजरीवाल को दी जीत की बधाई. उन्होंने कहा, 'दिल्ली के लोगों द्वारा दिया गया यह जनादेश दिखाता है कि वो काम और विकास पर वोट देंगे.'
-आप की जीत सांप्रदायिक राजनीति पर विकास की राजनीति की जीत
द्रमुक अध्यक्ष एम के स्टालिन ने दिल्ली विधानसभा चुनाव में शानदार जीत हासिल करने के लिए आम आदमी पार्टी (आप) और दिल्ली के मुख्यमंत्री अरविंद केजरीवाल को बधाई देते हुए मंगलवार को कहा कि यह विकास की राजनीति की जीत है. स्टालिन ने ट्विटर पर केजरीवाल को बधाई देते हुए कहा, 'मैं अरविंद केजरीवाल और आम आदमी पार्टी को दिल्ली में फिर से भारी जनादेश के साथ सरकार बनाने के लिए बधाई देता हूं.' उन्होंने कहा कि यह स्पष्ट तौर पर सांप्रदायिक राजनीति पर विकास की राजनीति की जीत है। हमारे देश के हित में संघीय अधिकारों और क्षेत्रीय आकांक्षाओं को मजबूत होना चाहिए.
- भाजपा की नफरत की राजनीति को दिल्ली ने दिया माकूल जवाब : माकपा
माकपा ने दिल्ली विधानसभा चुनाव में आम आदमी पार्टी (आप) को शानदार प्रदर्शन के लिये पार्टी संयोजक और दिल्ली के मुख्यमंत्री अरविंद केजरीवाल को बधाई देते हुये कहा कि दिल्ली वालों ने भाजपा की नफरत और हिंसा की राजनीति को माकूल जवाब दिया है.
- दिल्ली विधानसभा चुनाव परिणाम आश्चर्यजनक नहीं: शरद पवार
राकांपा प्रमुख शरद पवार बोले- दिल्ली चुनाव परिणामों से देश में 'बदलाव की हवा' चलने के संकेत मिलते है: पवार